Kan du huske, præcis hvor du var for to uger siden? Hvem du stod og talte med ved kaffemaskinen, hvem du sad ved siden af i bussen eller stod for tæt på i Netto? Det kan du med stor sandsynlighed ikke.

Men nu har 130 førende forskere i otte europæiske lande – herunder Danmark - sammen lavet en app, der automatisk husker, hvem du har krydset på din vej, og sørger for, at du får besked, hvis du har været sammen med en corona-smittet.

Vel at mærke uden masseovervågning og tvang.

DTU-forsker deltager

Koden bag appen, der skal fungere på tværs af EU's landegrænser, sikrer samtidig fuld anonymitet i overensstemmelse med persondatabestemmelserne i GDPR. Det lover folkene bag the Pan-European Privacy Preserving Proximity Tracing, som projektet hedder.

DR Nyheder har talt med den eneste danske deltager, Sune Lehmann, professor på Institut for Matematik og Computer Science på DTU.

- Det fede ved projektet er, at det er nogle meget dygtige mennesker og ingeniører, der er involveret, siger han.

- For at værne om privatlivet bruger vi ikke nogen lokationsdata - det er ikke nødvendigt. Thomas Wiegand, professor, Det Tekniske Universitet i Berlin

Han har i flere år arbejdet med netop den slags kontaktsporing, som er grundlaget for den europæiske app. Blandt andet har han udstyret tusind DTU-studerende med mobiltelefoner og kortlagt deres netværk via telefonernes trådløse bluetooth-teknologi.

Husker, hvem du har været tæt på

Statens Serum Institut er også i gang med et projekt, der ud fra vores bevægelsesmønstre skal vurdere, om regeringens tiltag virker - eksempelvis om vi vælger at tage i sommerhus i påsken, selvom statsministeren har bedt os om at lade være. Projektet ser dog kun på helt overordnede mønstre - ikke enkeltpersoner.

Helt anderledes forholder det sig med den fælles-europæiske app. Her er det data på individniveau - altså hver enkelt telefon - der bruges. Forskerne har dog udviklet en metode, så det kan foregå anonymt og inden for GDPR-lovgivningens rammer.

Det foregår ved, at hver enkelt telefon giver sig selv midlertidige 'navne', som opbevares lokalt på telefonen. Hvis brugerne senere tester positivt for virusset, advarer appen dem, der har været i nærheden i de foregående dage - uden at app'en afslører, hvem den smittede er.

- Hvis man skal lave kontaktsporing, er det her måden at gøre det på, siger Sune Lehmann og fortsætter:

- Vi har sikret os, at privacy-delen er totalt skudsikker.

Bluetooth frem for GPS-data

For at kunne gøre dette, bruger forskerne bluetooth-teknologi. Det har sine fordele, fordi det er mere præcist end GPS og teledata. Samtidig behøver man - modsat GPS - ikke at registrere, hvor brugeren har opholdt sig: